ऐगती दोयै भ्राऽ सिरीनगर गे उठी तां तृप्ता ने सस्सू कशा प्यौके जाने लेई पुच्छेआ। बजीरनी गी ते जियां तरेली जन आई गेई। निक्की दे हुन्दे ओह् पलंगै पर बेहियै राज करदी ऐ। बशक्क ओह् बड्डी गी "रानी", "रानी" करियै कुआलदी ऐ, पर उदे मनै दी रानी ते लौह्की गै, जिदे हुन्दे-सुन्दे उसी कक्ख भन्नियै दोह्रा नेईं करना पौंदा।" दो ध्याड़े जाइयै रेही आ, जे जाना गै उन्न पराह्ले मनै ने आखेआ। सरो गी बी तृप्ता दा जाना नेईं भांदा। जेलै तृप्ता जान लगी तां उदियां अक्खीं परसिज्जली गेइयां। तृप्ता गी पता नेईं हा ओह् किन्ने दिनें आस्तै जा करदी ऐ। ञ्याणें कशा बिच्छड़दे उदा मन भरी आया।